Kel pole viimase aasta jooksul olnud asja Tallinna südalinna, ei tunne seda enam ära. Avarus, mille keskel Viru hotell uhkelt troonis, on kadunud. Viru väljaku asemel laiub tüüpiline nüüdisaegne betoonist ja klaasist kasthoone, mis üle sõidutee tunneli kaudu kaubamajaga ühendatud. Haleda välimusega teenindusmaja on moondunud aga kiiskavaks-säravaks hotelliks.    Jõudsalt tungib peale uus trend:  (vana)linna arhitektuuripärlite nautimise asemel meelitatakse nii pealinlasi kui külalisi rahakotti kergendama.    Tegelikult reklaamibki 700 miljonit krooni maksma läinud Viru keskus end shoppajate paradiisina.    Tõepoolest, kui väljast ei püüa hoone põgusast pilgust enamat, siis sees sillerdab ja särab ligitõmbavalt.    Linn linnas    Keskuse sisemus on kui omaette linn: avaras hoones kulgevad korruselt korrusele jalutustänavad, mille ääres poekesed.    Kui  jalg väsib, võib istuda tänaval potti istutatud puude all pingikesel ja vaadata möödakäijaid.    Kui nälg näpistab, saab sisse põigata poekeste vahel koha leidnud kohvikutesse või restorani.    Keskuse omanikud kuulutavad, et nende eesmärk polnud rajada pelgalt ostukeskus, vaid ajaveetmiskoht, kus sõpradega kohtuda või koos perega tundideks sisseoste tegema ja meelt lahutama tulla.    Kindla kavatsusega soovitud kaup kiiresti ära osta pole mõtet Viru keskusesse minna, sest  üüratus majas orienteeruda on paras pähkel. Esimesel külastusel on eksimine garanteeritud. Võrreldes varasemaga, on Virus ja kaubamajas müüdud toodete asukohad pea peale pööratud.    Näiteks kaubamaja esimesel korrusel laiunud ilumaailm on täiega kolinud uude Viru keskusesse ja vana maja esimene korrus on nüüd noortekauba päralt.    <b<Moe- ja ilukaup    Ostukeskuse ligi 30 000ruutmeetrisel pinnal on koha leidnud üle 70 kaupluse ja söögikoha. Asja on sinna esmajoones neil,  kes garderoobi ja meigikotti täiendada tahavad, sest just selle kauba valik on suurim.    Virust leiab maailmakuulsaid kaubamärke, mida seni Eestis müüdud pole, näiteks Mango, Jennifer, Bison ja Pierre Cavallo.    Püsiklientide ligimeelitamiseks on välja töötatud teenus "personaalne moenõustamine".    Isiklikku teenust pakub nii Naiste- kui Meestemaailm. Selleks on sisse seatud privaatsalongid, kus stilist toob kliendile soovitud suuruses riided ning kingad kätte ning too saab  neid rahulikult proovida, vahepeal kohvi juua ja ajakirju sirvida.    Partnerkaardi (kehtib ka Pärnu Selveris) omanikule on teenus tasuta, tavaklient peab sellise kohtlemise eest 100 krooni maksma.    Viru keskuse üldpind on 85 000 ruutmeetrit ja peale ostukeskuse leiab sealt parkimismaja, bussiterminali, ilusalonge, kultuuri- ja vabaajakeskuse, Viru hotelli laienduse ning sügiseks valmivad korterid.    Toidupoes pakutakse vaid parimat, luksuslik valik parimaid toidukaupu paitab  silma. Hinnad on iseküsimus.    Otse toidupoe kõrval avanevad klaasuksed bussiterminali, kus elektroonilised tablood laes juhatavad kätte busside väljumiskohad, teatavad marsruudi ja väljumisaja.    Kes riskib kesklinna autoga tulla, võib selle jätta Viru parkimismajja. Auto hoidmise eest 470kohalises parkimismajas küsitakse 21 krooni tunnist, alates neljandast tunnist 30 krooni.    Mugavaks teeb parkimismaja kasutamise sissepääsu juures olev tabloo, millel kirjas, kas parklas  on vabu kohti ja millisele korrusele sõita.    Ligipääs:  Hea jala tulla, maja all bussiterminal, 470kohaline parkimismaja.    Hinnatase:  Kallis, sest müüakse kvaliteetkaupa.    Müüakse:  Kaubamärke üle 100.    Teenused:  Kohvikud, iluteenused, parkimismaja.    Riina Kuru, Reporter  PPM    =================================    Ülemiste keskus paistab silma värvirõõmsate lahendustega    Ülemiste järve serval 1. aprillil avatud 50 000ruutmeetrine Ülemiste kaubanduskeskus on loogiline, ostjasõbralik ja värviküllane nii põrandalt kui lae alt. Looklevad koridorid, ringjalt suunatud liikumine, 160 rentnikku, sisse pääseb kolmest kohast, kust kohe saab eskalaatoriga teisele korrusele. 1600 parkimiskohta. Keskus nimetab end Eesti suurimaks.    Autoga külastajale    Siselogistika on Ülemistes suurepärane: ära ei eksi, käia saab ringi ja ummikusse  ei satu. Erinevates toonides põrandaplaadid moodustavad mustri, mida kujundi tasandil jäljendab lagi.    Keskus maksis 600 miljonit krooni, disain ja ideelahendus tulid Norrast. Keskus kuulub Ülemiste Center OÜ-le, mille omanikud on norralased, rääkis keskuse tegevdirektor Guido Pärnits. Ära peaks selline investeering tasuma ümmarguselt seitsme-kaheksa aastaga, usub Pärnits.    Ülemiste on ajaveetmiskeskus, kus peale osturõõmu saab inimene veel midagi. Hea tuju kauba peale - nii kõlab  nende reklaamlause. Üritusi on plaanitud läbi kogu maikuu. Maailmatrend on selline, põhjendab Pärnits.    Keskuse teisel korrusel on 270ruutmeetrine Eesti suurim sisemänguplats, kuhu lapsevanem võib oma võsukese sisseostude ajaks jätta. Kanada sisseseade, Austraalia kokkupanijad. Lapsele igati turvaline, kinnitas Pärnits.    Kliendikaarti Ülemistel pole, sest kui kliendil on palju kaarte, pole ta enam lojaalne, teab Pärnits. Pigem toob ostja kohale tarbijamäng.    Mõni nädal  pärast Ülemistet uksed lahti lükanud Viru keskuse kohta ütleb tegevdirektor, et Viru on hästi tehtud. Pakub kõrgema tasemega poode. Me ei tüüta üksteist, meil on 80 protsenti külastajaid autoga. Ja meie proovime pakkuda kõigile midagi, arvas Pärnits.    Kõige suurema pinna on Ülemistes hõivanud Rimi, mis esimesena Eestis on väljas hüpermarketi kontseptsiooniga, seal müüakse nii toidu- kui tööstuskaupa.    Keskuses on Eestis tegutseva Rootsi firma Lindexi ainus kauplus.    Ülemistest leiab seitse söögikohta. Kõhutäie saab magusate koogikeste hindaja Baguettest, Hiina kiirtoidu armastaja Chopstickist, grilltoitude ja pitsa eelistajad leiavad oma kiirtoidurestoranist.    Uudsed lahendused    Kauplustes on kauba väljapanekul kasutatud erinevaid lahendusi. Näiteks ZIPi mööblipoes on esemetest kokku sobitatud toad, kuhu on tekstiilgi juurde valitud. Esemeid võib sellest hoolimata osta ühekaupa.    Koridoris ja kauplustes on üleval teleriekraanid,  kõikjal mängib muusika. Tualettruumiski. Viimast on keskuses raske leida, sest nii üla- kui allkorrusel paiknevad need ainult ühes kohas.    Ürituste jaoks on keskuses lava.    Keskusel on oma ajakiri, kust leiab moenõuandeid, ostusoovitusi ja keskuse tutvustuse.    Ummikuid tekitanud avamispäeva ei meenutanud Ülemiste juures mõni nädal hiljem miski. Foori taga tuli oodata niisama kaua kui mujalgi linnas, parkimiskoha leidmine ei valmistanud raskusi. Siiski möönis Pärnits, et  liiklusskeemi tuleb Ülemiste juures veelgi korrastada.    Palju kaubanduskeskusi Tallinna mahub?    Pärnitsa arvates mahub neid palju, nõrgemad kukuvad lihtsalt järjest ära või tuleb nende kontseptsiooni muuta.    Kaubanduspinna ruutmeetreid inimese kohta on meil peaaegu niisama palju kui Helsingis, lisas Pärnits.    Ligipääs:  Keskus on valdavalt mõeldud autoga kliendile. Samal ajal sõidab Ülemiste juurde igal täistunnil sadamast ja pooltunnil linna  tagasi keskuse tasuta buss. Avamisaegseid liiklusummikuid võib olla tipptundidel.    Hinnatase:  Keskus on mõeldud kliendile, keda huvitab soodsam toidu- ja kodukaup. Turuhindadest kallim, enamiku kaubanduskeskuste valikust soodsam.    Müüakse:  Rõivaid müüvad Rootsi Lindex, Inglise Chester, Saksa Reno, Taani Olsen, Leedu Lelija, Türgi Joymiss, Norra Esthetique, Hispaania Cimarron. Toidu- ja tööstuskaupa pakub Rimi. Kohal on Sportland, rõivakett Reserved ning  mänguasjakauplusekett Juku.    Teenused:  Keskuses on seitse toidukohta, laste mängutuba, Cassandra reisibüroo, kellassepp, ilusalong, juuksur, kingituste pakkimine, rõivapuhastus.    WCd on tasuta, mõlemal korrusel on üks tualettruum.    Evelin Nõmmik, Reporter  PPM